Psigiatriese pasiënte verdien lewe van gehalte | Netwerk24
Psigiatriese pasiënte verdien lewe van gehalte
Deur Clifford van Wyk, Oudtshoorn 16 Maart 2018 00:00
Die Life Esidimeni-skandaal: 'n Enorme bloederige klad op ons land se naam, beskryf dr. Heinz Mödler die tragiese sterfte van 140 psigiatriese pasiënte (14.03).
"En die rede hiervoor? Hulle was psigiatriese pasiënte." Mödler verwoord dat, indien ons onsself as 'n beskaafde nasie beskou, ons vinnig ons psigiatriese sokkies sal moet optrek. "The hallmark of a civilized society is to punish cruelty without practicing it".
Hy gee voorbeelde van bekendes met chroniese psigiatriese siektes, wat talentvol groot en kreatiewe bydraes tot die wêreld gelewer het (William Minor, Virginia Woolf, Nietze en Ingrid Jonker on der andre). Hy pleit verder dat, hoe meer gehawend 'n individu, hoe belangriker is dit om die beste besluite namens daardie persoon te neem.
Terwyl die Esidimeni-skandaal oor sterftes gaan, is my opinie as psigiater dat toepaslike psigiatriese rehabilitasie die groter prentjie is wat hier aandag moet kry: In 'n omgee-stelsel en omvattende psigiatriese dienste moet dit nie net gaan oor versekering van persoonlike veiligheid, waarby gerieflike onderdak-beskutting, gesonde maaltye, simptoom-verligting en die instandhouding van menseregte nie.
Essensiële psigiatriese dienste moet insluit: Toegang tot dienste wat pasiënte se behoeftes en wense realisties hanteer; hulle verryk met aktiwiteite wat vervulling en satisfaksie gee (selfontwikkeling); gesonde leefstyle bevorder; en bemagtiging waarby 'n individu se stem en keuse sover prakties moontlik betrek word by besluite rondom sy/ haar lewe.
Psigiatriese rehabilitasie, soos vir pasiënte van die Esidimeni-tragedie, behoort en vereis ontwikkeling van die betrokkene se vaardighede en ondersteuning wat verwant is aan sy/haar talente en doelwitte.
Mödler het deur sy artikel en voorbeelde van bekendes die fokus selfs breër geplaas as slegs "punishing cruelty without practicing it", en ek dank hom hiervoor. Dit gaan oor verbetering van funksionering sodat hulle, ten spyte van kroniese psigiatriese siekte, suksesvol en bevredigend kan lewe.
In dienste vir pasiënte met langtermyn psigiatriese siektes moet dit dus uiteindelik gaan oor kwaliteit van lewe, nie bloot oorlewing, as ons werklik 'n beskaafde samelewing is.